
S K R A Ć E N I  Z A P I S N I K
od 24. veljače 2020. godine

sa 25. sjednice Općinskog vijeća Općine Novo Virje održane u zgradi Općine Novo Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 023-01/20-01/01, URBROJ: 2137/22-20-1, od 20. veljače 2020. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskoga vijeća,
3.  Vjekoslav Mesarov, član Općinskog vijeća,
4.  Nenad Lukić, član Općinskog vijeća,
5.  Dražen Đuroci, član Općinskog vijeća,
6.  Ivan Mesarov, član Općinskoga vijeća,
7.  Željko Šadek, član Općinskoga vijeća,
8.  Željkica Kapitanić, članica Općinskoga vijeća,
9.  Franjo Marčinko, član Općinskoga vijeća,
10.Željko Šadek, član Općinskoga vijeća

OSTALI PRISUTNI:

1. Branko Mesarov, općinski načelnik Općine Novo Virje,
2. Miroslav Lukanec, pročelnik i zapisničar,
3. Dinko Borozan – novinar Podravskoga lista,
4. Krešimir Šadek, predsjednik Udruge za očuvanje kulturne i prirodne baštine ‘’KONAK’’ Novo Virje
	  
  ODSUTNI:

  1. Marina Bušić, članica Općinskoga vijeća - opravdano

Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 19,30 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće
jednoglasno je sa 10 glasova ZA usvojilo zapisnik sa prethodne sjednice.





PREDSJEDNICA: Za današnju sjednicu predlažem sljedeći:

DNEVNI RED

1. Donošenje Statutarne Odluke o izmjenama Statuta Općine Novo Virje, 
2. Donošenje Zaključka o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. srpnja do 31. prosinca 2019. godine,
3. Donošenje Zaključka o usvajanju Izvješća o korištenju sredstava Proračunske zalihe Proračuna Općine Novo Virje za 2019. godinu za razdoblje od 1. srpnja do 31. prosinca 2019. godine,
4. Donošenje Odluke o početku postupka jednostavne nabave za izgradnju  nerazvrstane ceste Drenovica – Odvojak Živko,
5. Donošenje Zaključka o davanju suglasnosti na Financijski plan JVP Đurđevac za 2020. godinu i razmatranje Plana i programa aktivnosti JVP Đurđevac za 2020. godinu,
6. Donošenje Zaključka o prihvaćanju Izvješća o stanju sigurnosti na području postaje Granične policije Koprivnica za prosinac 2019. godine i siječanj 2020. godine,
7. Razno.

Dnevni red je usvojen sa 10 glasova ZA.

PREDSJEDNICA: Na sjednicu Općinskoga vijeća pozvala sam našega kolegu iz udruge „KONAK“, Krešimira Šadek da nam prezentira ideju o prometnim znakovima. Nakon prezentacije prelazimo na prvu točku dnevnog reda.

KREŠIMIR ŠADEK: Dobra večer svima i hvala na pozivu. Probat ću vam neke stvari pojasniti vezane uz projekt izrade i postavljanja turističke signalizacije u Novom Virju. Radi se o projektu koji se odnosi na to da bi mi u suradnji s općinom pokušali obilježiti i označiti neke od prirodnih i društvenih znamenitosti koje postoje u Novom Virju. Radi se o smeđoj turističkoj signalizaciji, to je smeđi znak kakav možemo viđati u našim susjednim općinama i diljem Hrvatske. Kao naprimjer onaj znak koji prikazuje groblje. Tražili smo ponudu. Zamišljali smo da bi to bilo 10 destinacija odnosno 10 znamenitosti.  Za to bi trebalo 20 znakova, budući da treba i s jedne i s druge strane. Firma Nobilis nam je poslala ponudu, ta bi ponuda za tih 20 znakova uz stupove i kopče iznosila 11.075,00 kn. Normalno  da je sad pitanje koje su to destinacije i znamenitosti koje bismo mi sad označili. Mi smo to zasad zamislili nekako okvirno i druge ideje su dobrodošle. Željeli bi obilježiti galeriju „Jakubin“ u Područnoj školi Medvedička, zatim kapelicu Vojske Srca Isusova u Medvedički, skupinu starih hrastova u Širinama, izletište Drnić, spomendom Vladimir Jagarinac, znak za skelu Bukevlje na Dravi, župna crkva Josipa Radnika, izletište „Čarda“. Nekakva je želja bila da to bude i kuća Miroslava Dolenca Dravskog, no s obzirom u kakvoj  je sad to situaciji možda i ne. Ove ideje mogu se još doraditi. Dok se pogleda ta svota i nije mala. Ako nigdje ništa nije označeno niti napisano kao da to ni ne postoji. Isto tako mislim da ovi mlađi naraštaji koji su tu znat će i prepoznati neke svoje znamenitosti te bi na taj način to mogli prezentirati i negdje drugdje. Nismo uvjerenja da je Novo Virje neka turistička mega sila, ali to je možda početak da ono što imamo u Novom Virju malo i prezentiramo. Znate i sami da se danas sve više ide na nekakvu vidljivost, da negdje bude primijećeno. U konačnici bi to bio naš neki prvi korak, početak. Nakon toga bismo na te destinacije stavili nekakvu informativnu tablu gdje bismo ih ukratko opisali. Nešto slično kao što imamo tamo na jezeru „Drnić“. Vezano uz hrastove u Širinama, to su hrastovi koji su stari i preko 220 godina. Radimo na tome da napravimo i nekakvu analizu. To su zapravo najstariji, mogli bismo reći živući svjedoci Novoga Virja koji nam mogu „pričati“ kako je Novo Virje nastalo itd. Želja nam je to malo približiti da budemo vidljiviji. To je ukratko to što ja imam za reći, evo imam tu ponudu i mogu je ostaviti. Ja sam nešto i sa načelnikom razgovarao oko toga, mi kao udruga ne možemo sami to postaviti jer je to nekakva imovina pa bi trebao netko biti zakonski vlasnik toga. Dakle mi bismo išli u suradnju zajedno  s Općinom, naravno ako se vi slažete. Mi također imamo nekakva sredstva pa bismo se mogli i financijski uključiti. Ako imate kakvih pitanja na koja znam odgovoriti, slobodno pitajte. 

PREDSJEDNICA: Kolega Đuroci?

DRAŽEN ĐUROCI: Samo pitanje u vezi financijskih sredstava, da se pokuša sa sponzorima ili u Županiji ili je to samo prijedlog prema Općinskom vijeću. 

KREŠIMIR ŠADEK: Zasad je to prijedlog samo prema Općinskome vijeću. U principu ovakvi projekti idu uz sufinanciranje turističke zajednice. Budući  da naša općina nije član te zajednice, ne možemo računati na ta sredstva. Mi smo tražili okvirnu ponudu, to nije bila nikakva nabava. Postoje i druge firme. 

PREDSJEDNICA: Ima li tko još kakvih pitanja? Meni je bilo najlogičnije da se gospodin Šadek izjasni što su zapravo planirali. Rekli smo da ćemo biti u dogovoru sa načelnikom kad vidimo kakva je situacija u Proračunu. Dok dođe do te rasprave da znamo o čemu se radi. Ja zahvaljujem, ako nitko nema više nikakva pitanja možemo dalje.

KREŠIMIR ŠADEK: Hvala vama na razumijevanju i pozornosti, doviđenja. 

Točka 1.

PREDSJEDNICA: Prelazimo na prvu točku, a to je donošenje Statutarne Odluke o izmjenama Statuta Općine Novo Virje. Predlagatelj Odluke je općinski načelnik.
Da li se slažete da se pristupi raspravi o predloženim izmjenama Statuta. 
Općinsko vijeće jednoglasno je sa deset glasova ZA odlučilo da se pristupi raspravi o predloženim izmjenama Statuta.
Dajem riječ pročelniku.

[bookmark: _GoBack]MIROSLAV LUKANEC: Dana 1. siječnja 2020. godine stupile su na snagu izmjene i dopune Zakona o lokalnoj i područnoj (regionalnoj) samoupravi. Prema tim izmjenama i dopunama zakona dužni smo uskladiti Statut i opće akte sa odredbama toga Zakona u roku od 60 dana. Što se tiče dosadašnjih promjena, to je druga izmjena Statuta. Najvažnija izmjena je da više ne postoje Uredi državne uprave, a poslovi koje su radili Uredi državne uprave sada se povjeravaju županijama, osim poslova upravnog, inspekcijskog i nadzora zakonitosti općih akata. Nadzor zakonitosti općih akata više neće raditi Uredi državne uprave već nadležna tijela državne uprave u čijem je djelokrugu opći akt. Kao primjer, recimo proračun se ne šalje na ocjenu zakonitosti Uredu državne uprave, nego se šalje Ministarstvu financija. Isto tako i ovaj Statut koji ćemo donositi, nadzor će vršiti Ministarstvo uprave. Ne postoji više niti podjela na središnja tijela državne uprave i prvostupanjska tijela. Prvostupanjska su bila Uredi državne uprave, a središnja Ministarstva, sada postoje tijela državne uprave. Sam postupak nadzora detaljno je propisan zakonom.

PREDSJEDNICA: Zahvaljujem, otvaram raspravu.

Budući da se nitko nije javio Općinsko vijeće Općine Novo Virje jednoglasno je sa 10 glasova ZA donijelo

STATUTARNU ODLUKU
 o izmjenama Statuta Općine Novo Virje

Točka 2.

PREDSJEDNICA: Prelazimo na drugu točku, a to je donošenje Zaključka o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. srpnja do 31. prosinca 2019. godine.
Predlagatelj Odluke je općinski načelnik i ima riječ.

OPĆINSKI NAČELNIK: Dobra večer svima. Bio sam na sjednici županijske skupštine, izvješće župana napisano je na 40 stranica, svejedno nekima ne valja. Pa je teško reći je li bolje skraćeno ili opširno. Nemam više što reći, imate u prilogu.

PREDSJEDNICA: Zahvaljujem, otvaram raspravu. 

Budući da se nitko nije javio Općinsko vijeće Općine Novo Virje je sa 7 glasova ZA i 3 PROTIV donijelo

ZAKLJUČAK
o usvajanju Polugodišnjeg izvješća o radu općinskog načelnika Općine Novo Virje za 2019. godinu za razdoblje od 1. srpnja do 31. prosinca 2019. godine

Točka 3.

PREDSJEDNICA: Prelazimo na treću točku, a to je donošenje Zaključka o usvajanju Izvješća o korištenju sredstava Proračunske zalihe Proračuna Općine Novo Virje za 2019. godinu za razdoblje od 1. srpnja do 31. prosinca 2019. godine.
Predlagatelj Odluke je općinski načelnik i ima riječ.

OPĆINSKI NAČELNIK: Imate izviješće u materijalima, proračunska zaliha nije korištena. 

PREDSJEDNICA: Zahvaljujem, otvaram raspravu. 

Budući da se nitko nije javio Općinsko vijeće Općine Novo Virje jednoglasno je sa 10 glasova ZA donijelo

ZAKLJUČAK
o usvajanju Izvješća o korištenju sredstava Proračunske zalihe Proračuna Općine Novo Virje za 2019. godinu za razdoblje od 1. srpnja do 31. prosinca 2019. godine

Točka 4.

PREDSJEDNICA: Prelazimo na četvrtu točku, a to je donošenje Odluke o početku postupka jednostavne nabave za izgradnju  nerazvrstane ceste Drenovica – Odvojak Živko,
Predlagatelj Odluke je općinski načelnik i ima riječ.

OPĆINSKI NAČELNIK: Hvala. Za tu cestu smo dobili građevinsku dozvolu, natječaj Ministarstva regionalnog razvoja je otvoren do 3. 3. 2020. godine i javit ćemo se jer smo se s dvije druge ceste javili na Ministarstvo graditeljstva. Odlučili smo staviti tu točku na dnevni red da možemo započeti postupak, a onda ćemo paralelno raditi i druge stvari da se to završi ove godine.

PREDSJEDNICA: Zahvaljujem. Otvaram raspravu. Znači to se planira javiti na natječaj? 

OPĆINSKI NAČELNIK: Da, za sredstva.

PREDSJEDNICA: Jasno, a ako se ne prođe na natječaju bude se išlo sa vlastitim sredstvima ili?

OPĆINSKI NAČELNIK: Moguće je  i to. Mi ćemo imati rebalans Proračuna jer smo se javili na natječaj Ministarstva demografije za sufinanciranje rada vrtića i dobili 180.000,00 kuna. U Proračunu za 2020. godinu planirali smo svojim novcima financirati rad vrtića, pa sad imamo tih 180.000,00 kuna viška. Nešto će vrtiću trebati dodati jer planiraju krečenje. O tome ćemo više najvjerojatnije na sljedećoj sjednici. Bude i nekih sredstava od viška iz prošle godine. Što se tiče natječaja Ministarstva regionalnog razvoja za našu županiju je osigurano 4.800.000,00 kuna, a čuo sam i da nema baš puno zainteresiranih za taj natječaj. Postoji šansa da ako bude sve u redu da i to dobijemo, ali mi bismo to mogli napraviti i bez tih sredstava. Svakako je dobro dok imamo projektnu dokumentaciju da probamo dobiti od nekog drugog. Naša nam sredstva onda mogu ostati za neke druge potrebe. 

PREDSJEDINCA: Ima li tko još kakva pitanja? Dražen?

DRAŽEN ĐUROCI: Samo da još nadovežem, asfalti su već u pitanju 12 – 13 godina, od onih natječaja na koje se nismo ni javili, ja sam to već više puta ponavljao, mislim da bi se trebali uzeti u obzir ljudi koji uopće nemaju asfalt do svoje kuće. Da se to prvo proba rješavati po redu kad smo već nešto dogovorili, ima i desetljeća i nikako da se to završi. To trebamo staviti u dnevni red da se raspravlja o tome jer stvarno nije u redu da netko čeka deset godina da dobije asfalt do kuće. Zapanjujuće. 

PERO ČORBA: Pohvalno je ovo ako se dobije tih 180.000,00 kuna, to je za nas veliko kao kuća, da se tih 180.000,00 kuna može raspodijeliti na više toga, makar i na obnovu dječjeg igrališta u Crncu (asfalta) ili bilo čega drugoga. I to je dobar put da se na takav način ide dalje. U svakom slučaju ovo podržavam, idemo malim korakom, ali bitno da se krene. Pohvalno u svakom slučaju. 

PREDSJEDNICA: Ima li još tko nešto za nadodati? Zaboravila sam da ako se ide u postupak da nam treba treća osoba za provedbu postupka, dakle koga ćemo staviti od vijećnika u povjerenstvo? Ima li tko zainteresiran?

IVAN MESAROV: Smatram da bi mogao gospodin Ciganović, on je bio i zadnji puta, on se u to razumije. 

DARIO CIGANOVIĆ: Može, ja sam bio i zadnji put vezano uz asfalt. 

PREDSJEDNICA: U redu, da li se svi slažete da stavimo Daria? 
Vijeće se jednoglasno složilo da se uz Miroslava Lukanec i Željku Bosorić Baruškin kao treća ovlaštena osoba za provedbu postupka jednostavne nabave imenuje Dario Ciganović.

Budući da se više nitko nije javio Općinsko vijeće Općine Novo Virje jednoglasno je sa 10 glasova ZA donijelo

ODLUKU
o početku postupka jednostavne nabave za izgradnju  nerazvrstane ceste Drenovica – Odvojak Živko

Odluka se prilaže ovom zapisniku i čini njegov sastavni dio.

Točka 5.

PREDSJEDNICA: Prelazimo na petu točku, a to je donošenje Zaključka o davanju suglasnosti na Financijski plan JVP Đurđevac za 2020. godinu i razmatranje Plana i programa aktivnosti JVP Đurđevac za 2020. godinu.
Predlagatelj Odluke je općinski načelnik i ima riječ.

OPĆINSKI NAČELNIK: Budući  da smo mi suosnivači JVP, u malom postotku 0,81%, ali moramo znati Plan i program. On je u skladu sa njihovom djelatnošću, za zaštitu od požara. Tu su i cifre, takav isti Plan ide svim općinama koje su suosnivači na ovom požarnom području Đurđevac.  Predlažem da to prihvatimo.


PREDSJEDNICA: Zahvaljujem, otvaram raspravu. 

Budući da se nitko nije javio Općinsko vijeće Općine Novo Virje jednoglasno je sa 10 glasova ZA donijelo

ZAKLJUČAK
o davanju suglasnosti na Financijski plan JVP Đurđevac za 2020. godinu

Zaključak se prilaže ovom zapisniku i čini njegov sastavni dio.
Točka 6.

PREDSJEDNICA: Prelazimo na šestu točku, a to je donošenje Zaključka o prihvaćanju Izvješća o stanju sigurnosti na području postaje Granične policije Koprivnica za prosinac 2019. godine i siječanj 2020. godine.
Predlagatelj Zaključka je općinski načelnik i ima riječ.


OPĆINSKI NAČELNIK: Imate u materijalima, nemam ništa za nadodati. 

PREDSJEDNICA: Zahvaljujem, otvaram raspravu. 

Budući da se nitko nije javio Općinsko vijeće Općine Novo Virje jednoglasno je sa 10 glasova ZA donijelo

ZAKLJUČAK
o prihvaćanju Izvješća o stanju sigurnosti na području postaje Granične policije Koprivnica za prosinac 2019. godine i siječanj 2020. godine


Zaključak se prilaže ovom zapisniku i čini njegov sastavni dio.

Točka 7.

PREDSJEDNICA: Prelazimo na sedmu točku, a to je razno, ima li pitanja?

PERO ČORBA: Imam primjedbu na našu novoosnovanu firmu koja skuplja komunalni otpad. Zakinuti smo za dva odvoza otpada mjesečno u odnosu na ono što je bilo prije. Druga stvar su agro mreže i špage koje se ne sakupljaju. Sakuplja se agrofolija koja se skupljala i do sada, ali agromreže i špaga, ne dolaze u obzir. Sada me interesira za domaćinstva koja imaju veće količine otpada,  da li se mogu nabaviti kante, u mojem slučaju, imam majku invalida koja nosi pelene i imamo malo dijete te nam samo takav otpad zauzima tu jednu kantu i nikako nam nije dovoljan odvoz dvaput mjesečno. Ako se to može riješiti sa većom kantom pristajem i na to, međutim ima i drugih primjera kada su čak iz susjednih općina dovozili dječje pelene na naš deponij. Želio bih  da se to riješi na neki način, voljan sam financirati. Ne bih htio odlagati opet to negdje na mjesto koje nije predviđeno za to. Bit će puno ljudi koji to neće prihvatiti niti financirati, zakinuti smo za dva odvoza mjesečno u odnosu na prethodan princip odvoza otpada. Bilo je do sad korektno, sakupljale su se dodatne vreće koje su se stavile uz to. No čini mi se da su sad postavljene kamere na vozila ili nešto slično i dečki više to ne smiju skupljati. Do sad je to nekako prolazilo, ali sad se to sve kontrolira, ja sam osobno to spreman financirati, ali ima ljudi koji nisu spremni i neće to moći. Takvim načinom će se opet dogoditi da će biti „divljih“ odlagališta. Jedno vrijeme je bilo dobro i to smo riješili, međutim sad se bojim da bi se to moglo vratiti. 

OPĆINSKI NAČELNIK: Miroslav će sada donijeti program odvoza otpada za narednih 6 mjeseci, tu je na oglasnoj ploči. Komunalna poduzeća dužna su dati program odvoza otpada. Mislim da je na tom programu upisana agrofolija dvaput u 6 mjeseci, bit će i drugih 6 mjeseci dvaput. 

PERO ČORBA: Agrofolija nije problem, problem je agromreža i agrošpaga. 

OPĆINSKI NAČELNIK: Razgovarati ću kad ćemo imati skupštinu. 

PERO ČORBA: Nije to problem samo naše Općine, tu je u pitanju 9 ili 10 općina.
 
OPĆINSKI NAČELNIK: Mi se svi skupa moramo dogovoriti, Općina plaća zbrinjavanje agrofolije 900,00 kuna po toni. Oko špage i ostalog se moramo svi skupa dogovoriti. Ako će skupljati i tko će financirati. Prošle godine su skupili na dva odvoza tri tone otprilike, što se tiče agrofolije. A kako će se to dalje skupljati bit će i više tona. Što se tiče miješanog komunalnog otpada i većih spremnika, tu u općini mi imamo vrećice od 50 l, koje možeš doći uzeti i odlagati unutra pelene, koje možeš imati neko vrijeme, a poslije će ti biti dosta i kanta. Dođeš tu, uzmeš vreće koje su za miješani komunalni otpad, možemo ti ih i sad donijeti.

OPĆINSKI NAČELNIK: Nama je poduzeće dalo vreće po koje dođe netko tko ima problema sa volumenom spremnika. Na sljedećem obračunu taj volumen se i plati. Nećeš samo platiti vreću, nego i njen volumen kako ga plaćaš i po kanti obično. Te vreće mi već dijelimo oko 9 mjeseci. 

PERO ČORBA: I tko ih uzima?

OPĆINSKI NAČELNIK: Pa ima ih, znamo već napamet i tko ih uzima. I daje ih se koliko god ti ih treba, a plaćaš kada dobiješ račun za odvoz. Svaki mjesec pošaljemo izvještaj Drava-komu koliko smo tih vreća podijelili. 

PREDSJEDNICA: Dobro, ima li tko još kakvih pitanja? Dražene?

DRAŽEN ĐUROCI: Tko je sad odgovorna i glavna osoba u Drava Kom-u?

OPĆINSKI NAČELNIK: Goran Gregurek je direktor.

DRAŽEN ĐUROCI: A gdje je gospodin Blažok?

OPĆINSKI NAČELNIK: On je u Piškornici.

DRAŽEN ĐUROCI: Ljudi su sve više nezadovoljni. Nije više odvoz na vrijeme, gospodina direktora bi trebalo lijepo pitati da dođe i da to lijepo objasni. Naše odlagalište u Crncu nije riješeno i po mom mišljenju, a nadam se da sam u krivu ni neće biti. To tamo kad je gorjelo, to je smrdjelo, a sve ostaje na tome da će se riješiti u budućnosti kao što je i slučaj sa asfaltom. Ima tu problema koji se trebaju riješiti. Ali htio bih vidjeti te ljude da dođu neke stvari objasniti što bi bilo i korektno od njih. Kao što je sada bio gospodin Šadek, čovjek je lijepo došao, obrazložio, mi smo ga ponešto pitali i u redu. Dogovorite onda da dođe dotični iz prve ruke. Da Pero korektno postavi pitanje i sve pet.

OPĆINSKI NAČELNIK: Očito gospodin Đuroci ne razumije o čemu ja govorim, radi se o tome da ako Pero sad kupi kantu od 500 L, onda će taj volumen morati plaćati i kad pelena više neće biti. A onda mu je bolje sad uzeti vreće i koristiti ih dok za njih ima potrebe, a dok potrebe neće više biti, vreće više neće ni uzimati. 

PERO ČORBA: Slažem se sa time potpuno, evo prvu vreću uzimam tu pred svima. Ali problem je ovaj međuprostor odvoza koji se smanjio, gdje smo nažalost ja moram reći izigrani. Bilo je obećano da će ostati sve isto i da se cijena neće povećavati. Cijena je tu negdje, možda se malo povećala, ali smo izigrani u ovome dijelu gdje nam se odvoz smanjio za 50%. Za taj dio nam je onda cijena porasla. 

OPĆINSKI NAČELNIK: Gospodine Čorba, ni tu se sa tobom ne slažem. Mi smo prije imali četiri odvoza komunalnog otpada, miješanog, ali sada imamo dva odvoza miješanog i imaš u tom mjesecu jedan odvoz plastike i jedan odvoz papira. Znači opet imaš četiri odvoza. 

PERO ČORBA: Načelniče, da se ne lažemo, svi mi znamo kako je išao prijašnji odvoz, da otpad nije bio sortiran, išlo je četiri puta mjesečno sve i to je bilo to. Na to su ljudi bili naučeni. Sada se je to prepolovilo i ljudima je zasad to teže shvatiti. 

PREDSJEDNICA: Dobro, može dalje. Gospodine Mesarov?

IVAN MESAROV: Gospodine Đuroci pošto ste se Vi sada preselili, možete li nam reći kakva je situacija sada u Đurđevcu, kako vi to tamo sortirate.

DRAŽEN ĐUROCI: To je komplicirano.

IVAN MESAROV: Ja Vas sada pitam, Vi ste tamo u drugom mjestu, kako to tamo funkcionira. 

DRAŽEN ĐUROCI: Ja mogu biti tamo gdje hoću, funkcionira jednostavno, brzo i lako.

IVAN MESAROV: Svi znamo da si se preselio u Đurđevac, vidimo te tamo.

VJEKOSLAV MESAROV: Zanima me da li se mogu nabaviti table za naziv ulice, dvije su na mojoj ogradi, srušio ih je vjetar, skupljam ih okolo, sada su urušene i dolje, to nitko sada ne vidi.


OPĆINSKI NAČELNIK: Može, može. 

MESAROV VJEKOSLAV: Možda ima još gdje, ne samo tamo. 

PREDSJEDNICA: Dobro, gospodin Šadek ima riječ.
 
ŽELJKO ŠADEK: Onda bi to zapravo trebalo i po cijelome mjestu. Praktički su sve iste, ja osobno nemam ništa protiv. Točno znam situaciju kako izgleda. Ja mislim da su na dobrom mjestu. Tebi to ne oštećuje fasadu, na kamenu je dolje učvršćeno. Ako su te već istrošene onda bi trebale i druge biti. Nemam ništa protiv, dapače, može se naći neko rješenje. Slažem se s bilo čim što je neki boljitak za nas. I vezano malo na gospodina Đurocija. On je već dugo u tom našem vijeću i ja sam, najmanje je načelnik kriv što se tiče smetlišta. Bilo je tu svakojakih obećanja, ići će folija, ići će glina, pa su to ovakve i onakve priče. I drugi su tu dovozili smeće, s time je igra već, da ne pretjeram možda i 15 godina. Treba se nešto poduzeti u vezi toga, a naravno načelnik je osoba koja može najviše sugerirati nešto na određenom mjestu. A vidite i sami kako sve funkcionira kada vam treba neka dozvola i papir, vuče se i po godinu dana. 

PREDJSEDNICA: Gospodin načelnik ima riječ.

OPĆINSKI NAČELNIK: Sad me je gospodin Šadek podsjetio da zapravo nitko nije spomenuo da se na to odlagalište ne odvozi otpad od lipnja 2016. godine. Naše smeće tu ne ide već tri i pol godine. Zamislite da ide, kako bi to sve izgledalo. A to isto jer smo se dogovorili da idemo osnovati zajedničku firmu. A to nitko ne vidi kao napredak. 

DRAŽEN ĐUROCI: Taj napredak je da se ne vozi tri ili četiri godine koliko li već kažeš, nego napredak je bio kad se vozilo godine i godine, iz drugih općina se je vozilo tu ako se ja dobro sjećam. Znamo da se vozilo i da je smrdjelo, da se spaljivalo. Sad je napredak da se ne vozi 3 i pol godine, a koliko se je godina samo dovozilo. 

OPĆINSKI NAČELNIK: Gospodin Mesarov me podsjetio sad kako ti kao građanin druge lokalne jedinice vodiš brigu o drugoj jedinici. 

DRAĐEN ĐUROCI: Načelnik si 16 godina, a mi tek sad glasamo za neke građevinske dozvole, a ljudi nemaju asfalt do svoje kuće. Kad bih rekao tko te je stavio za načelnika onda bi to bio smijeh.

PREDSJEDNICA: Gospodin Pero se javio za riječ.

PERO ČORBA: Vezano uz otpad, činjenica je da smo mi u Crncu i na Pavljancima „šmrkali“ to spaljivanje i prekapanje koje je tamo bilo dugi niz godina. Tu su i naša djeca, povremeno imamo probleme s tim i dan-danas. Ako ne tamo onda iz „Loka“, tamo zna još uvijek gorjeti. To zna i gospodin Nenad Lukić. Druga stvar, neke su općine završile, zatvorile sanaciju svojih smetlišta. Kako i na koji način, čuo sam sad načelnika Virja, bio je prije par dana na Podravskom radiju, govorio je o tome, postoji i tabla tamo na izlazu iz Virja da je odlagalište otpada „Hatačanovo“ završeno, zatvoreno, a mislim da je i sanirano.

PREDJSEDNICA: Ima li načelnik kakav odgovor?
OPĆINSKI NAČELNIK: Ne. 

PREDSJEDNICA: Ja imam samo pitanje da li se krenulo u razgovore za potpisivanje ugovora za vagu na Medvedički?

OPĆINSKI NAČELNIK: Nije. Bude. 

PREDSJEDNICA: Znači do drugog vijeća ćemo dobiti nekakve informacije. Zahvaljujem.
 
PERO ČORBA: Još samo malo, vezano uz mosnu vagu, imali smo pregovore, što je s tim pitanjem?

OPĆINSKI NAČELNIK: Radi se. A to ste mislili gdje?

PREDSJEDNICA: Pa na Drenovici, na sredini, mislim da je najlogičnije.

ŽELJKO ŠADEK: Trebamo nekakvu raspravu, ne možemo samo ovako. 

PERO ČORBA: Mislim da hrastove ne bismo trebali dirati, i ovo mjesto do njih je općinsko i dobro za to. 

ŽELJKO ŠADEK: To se mora staviti kao točka na dnevni red. Mora biti veliki prilaz i blagi prilaz jer u protivnom zimi ne bi nitko mogao gore, a ovako na brzinu se ne možemo ništa dogovoriti. 

PREDSJEDNICA: Ali se mora krenuti, ako se ne krene neće se nikad ništa ni dogoditi. 

ŽELJKO ŠADEK: Mora se vidjeti kako i na koji način te se temeljito ispitati, a ne da lupimo novce da pa ne valja. 

PERO ČORBA: Da se to ispitati dosta brzo, ne treba to trajati godinu dana niti nekoliko mjeseci. Samo treba krenuti u taj posao. 

PREDSJEDNICA: Ja se slažem sa tobom, ne bih htjela da dođemo do idućeg Proračuna i zaključimo da po tome pitanju ništa nismo učinili. 

ŽELJKO ŠADEK: Mislim da najprije moramo dogovoriti lokaciju, zatim financijski dio, pa tehnički kako bi to moralo izgledati da bismo onda krenuli raditi papire. 

PERO ČORBA: Ja sam dao prijedlog, rekao koliko to otprilike financijski košta, da je to nekakva konstrukcija od 200.000,00 kuna, mogu biti još kojekakvi dodatni radovi. Treba krenuti samo u taj proces. Ako mi do idućeg vijeća baš ništa ne ispitamo, nećemo napraviti ništa do kraja godine. 

PREDSJEDNICA: Vi kolega Šadek predlažete da ja na idućoj sjednici kao točku dnevnog reda stavim raspravu o postavljanju mosne vage?

ŽELJKO ŠADEK: Ako se svi slažu. Da vidimo gdje i što. Dario Ciganović je sudjelovao u takvoj izgradnji on bi mogao znati.

DARIO CIGANOVIĆ: Sama vaga je oko 120.000,00 kuna, a građevinski radovi od 60.000,00 kn do 80.000,00 kn. Ovisi o tipu vage i prilaznim putovima koji se rade. Tako da je sve to skupa oko 200.000,00 kuna + PDV. 

PREDSJEDNICA: Ja ću staviti za iduću sjednicu ovu točku, ali bilo bi dobro da nam načelnik dotad skupi neke informacije. 

ŽELJKO ŠADEK: Svi koji su u mogućnosti neka se raspitaju. 

PERO ČORBA: To se sada rješava bez vagara, aplikacijom, vagneš, napišeš koliko i što. Nema više onog sistema da vagar mora biti na vagi.

PREDSJEDNICA: Ima li itko išta za nadodati pod točkom razno?

Pošto nema, svima zahvaljujem i pozdravljam Vas do idući puta.

Predsjednica Općinskog vijeća Općine Novo Virje, Katarina Kozarić-Šabarić završava sjednicu u 20,30 sati.

Dovršeno.
ZAPISNIČAR:
Miroslav Lukanec
PREDSJEDNICA

Katarina Kozarić-Šabarić




